Na osnovu Programa mjera za utrošak podsticajnih sredstava u oblasti poljoprivrede u 2025. godini na području Grada Zenica broj: 01-45-8965/25 od 10.04.2025. godine, Grad Zenica, putem Službe za privredu, gradsku imovinu i upravljanje razvojem, raspisuje:

**JAVNI POZIV**

**za podnošenje zahtjeva za sufinansiranje nabavke nove mehanizacije, priključaka, aparata i druge opreme u poljoprivredi**

**I PREDMET JAVNOG POZIVA**

Predmet Javnog poziva je sufinansiranje nabavke nove mehanizacije, priključaka, aparata i druge opreme u poljoprivredi.

**II NAMJENA I IZNOS PODSTICAJNIH SREDSTAVA**

Podsticajna sredstva su namjenjena za sufinansiranje nabavke nove mehanizacije, priključaka, aparata i druge opreme u poljoprivredi.

Ukupan iznos sredstava je 90.000,00 KM.

**III PRAVO UČEŠĆA**

Pravo na učešće za odobravanje sredstava sufinansiranje nabavke nove mehanizacije, priključaka, aparata i druge opreme u poljoprivredi imaju poljoprivredni proizvođači koji nabave ili su nabavili dolje navedenu opremu u periodu od 29.06.2024. godine do dana podnošenja zahtjeva, a da:

* podnosioci zahtjeva niti članovi domaćinstva nisu koristili ovu vrstu podsticaja od Grada Zenice u 2024. godini, osim onih koji su dobili sredstva za nabavku traktora i motokultivatora, a nabavili su ili planiraju nabaviti priključne uređaje za iste,
* imaju mjesečna primanja po članu domaćinstva do 1.000,00 KM.

Sufinansirati će se mehanizacija, priključci i oprema, kako slijedi:

1. Traktori, motokultivatori, balirke za sijeno, samohodne kosačice, kopačice, freze, i drugi uređaji i priključci koji se koriste u poljoprivredi:

- u iznosu do 60% vrijednosti nabavljene mehanizacije i priključaka (maksimalni iznos podsticaja je do 5.000,00 KM) za poljoprivredne proizvođače koji su registrovali poljoprivrednu djelatnost kao osnovnu ili dodatnu,

- u iznosu do 40% vrijednosti nabavljene mehanizacije i priključaka (maksimalni iznos podsticaja je do 3.000,00 KM) za poljoprivredne proizvođače koji nisu registrovali poljoprivrednu djelatnost.

**Podnosiocima zahtjeva koji su dobili sredstva za sufinansiranje kupovine traktora i motokultivatora u periodu 2019-2024. godine neće biti odobrena sredstva za kupovinu istih.**

1. Aparati za mužu krava:

- u iznosu do 60% vrijednosti nabavljenog aparata (maksimalni iznos podsticaja je do 600,00 KM) za poljoprivredne proizvođače koji su registrovali poljoprivrednu djelatnost kao osnovnu ili dodatnu,

- u iznosu do 40% vrijednosti nabavljenog aparata (maksimalni iznos podsticaja je do 400,00 KM) za poljoprivredne proizvođače koji nisu registrovali poljoprivrednu djelatnost.

1. Laktofrizi:

* u iznosu do 60% vrijednosti laktofriza (maksimalni iznos podsticaja je do 3.000,00 KM) koji su registrovali poljoprivrednu djelatnost kao osnovnu ili dodatnu,
* u iznosu do 40% vrijednosti laktofriza (maksimalni iznos podsticaja je do 2.000,00 KM) za poljoprivredne proizvođače koji nisu registrovali poljoprivrednu djelatnost.

1. Oprema za navodnjavanje (sistem kap po kap, kace za akumulaciju vode, pumpe):

* u iznosu do 60% vrijednosti sistema (maksimalni iznos podsticaja je do 1.000,00 KM) za poljoprivredne proizvođače koji su registrovali poljoprivrednu djelatnost kao osnovnu ili dodatnu,
* u iznosu do 40% vrijednosti sistema (maksimalni iznos podsticaja je do 700,00 KM) za poljoprivredne proizvođače koji nisu registrovali poljoprivrednu djelatnost.

1. Motorne prskalice za zaštitu bilja sa spremnikom:

* u iznosu do 60% vrijednosti prskalica (maksimalni iznos podsticaja je do 500,00 KM), za poljoprivredne proizvođače koji su registrovali poljoprivrednu djelatnost kao osnovnu ili dodatnu,
* u iznosu do 40% vrijednosti prskalica (maksimalni iznos podsticaja je do 300,00 KM), za poljoprivredne proizvođače koji nisu registrovali poljoprivrednu djelatnost.

1. Oprema u pčelarstvu (vrcaljke, SMS vaga, mješač za pravljenje pčelinjih pogača, električni mlin za mljevenje šećera):

* u iznosu do 60% vrijednosti nabavljene pčelarske opreme (maksimalni iznos je 2.000,00 KM), za poljoprivredne proizvođače koji su registrovali poljoprivrednu djelatnost kao osnovnu ili dodatnu,
* u iznosu do 40% vrijednosti nabavljene pčelarske opreme (maksimalni iznos podsticaja je do 1.300,00 KM) za poljoprivredne proizvođače koji nisu registrovali poljoprivrednu djelatnost.

1. Sušnice za voće, povrće i ljekobilje, sortirke, sirarski kalupi, pakirke za voće, povrće i   
   ljekobilje, hladnjače (panel i rashladni uređaji):

* u iznosu do 60% od vrijednosti navedenih uređaja (maksimalni iznos je do 1.500,00 KM), za poljoprivredne proizvođače koji su registrovali poljoprivrednu djelatnost kao osnovnu ili dodatnu,
* u iznosu do 40% od vrijednosti navedenih uređaja (maksimalni iznos podsticaja je do 900,00 KM), za poljoprivredne proizvođače koji nisu registrovali poljoprivrednu djelatnost.

1. UV plastenička folija:

* u iznosu do 60% vrijednosti nabavljene UV folije za površinu plastenika od 200m2 (maksimalni iznos podsticaja je do 400,00 KM), za poljoprivredne proizvođače koji su registrovali poljoprivrednu djelatnost kao osnovnu ili dodatnu,
* u iznosu do 40% vrijednosti nabavljene UV folije za površinu plastenika od 100 m2 (maksimalni iznos podsticaja je do 250,00 KM), za poljoprivredne proizvođače koji nisu registrovali poljoprivrednu djelatnost.

**NAPOMENA:**

Podsticaj se može ostvariti samo za jednu od gore navedenih stavki.  
Mehanizacija, priključci, aparati i druga oprema koja je nabavljena na lizing, polovna ili putem komisione prodaje neće se uzimati u razmatranje i zahtjev će biti odbijen.

**IV OBAVEZNA DOKUMENTACIJA**

Uz zahtjev za podsticaj podnosilac treba dostaviti sljedeću dokumentaciju:

1. Ovjerenu kopiju Rješenja o registraciji (za registrovane obrte) za navedenu djelatnost;
2. Račun ili predračun o nabavci na ime podnosioca zahtjeva s fiskalnim računom za kupljenu mehanizaciju, priključke, aparate i drugu opremu (član 107. Pravilnika o primjeni zakona o porezu na dodatu vrijednost „Službeni glasnik, BiH“ br. 93/05, 21/06, 60/06, 6/07, 100/07, 38/08, 65/10), original ili ovjerena kopija,
3. Ovjerenu izjavu podnosioca zahtjeva da nabavljena mehanizacija, priključci, aparati i druga oprema u poljoprivredi neće biti prodana ili otuđena u periodu od 2 godine od trenutka dobijanja podsticaja,
4. Ovjerenu kućnu listu,
5. Za sve punoljetne članove domaćinstva potvrdu o mjesečnim primanjima (zadnja tri mjeseca), potvrdu Zavoda za zapošljavanje ili potvrdu o školovanju, a za one koji nisu na evidenciji Zavoda za zapošljavanje kopiju zdravstevene knjižice,
6. Potvrdu o otvorenom aktivnom računu,

7. Podnosioci zahtjeva koji imaju registrovanu poljoprivrednu djelatnost, dužni su dostaviti Uvjerenje o izmirenim dospjelim poreskim obavezama za tekuću godinu (original ili ovjerena kopija).

Obrasci zahtjeva za prijavu na Javni poziv se mogu preuzeti u kancelarijama broj: 319 i 322.

Sve dodatne informacije u vezi sa Javnim pozivom se mogu dobiti u Službi za privredu, gradsku imovinu i upravljanje razvojem Grada Zenica, na brojeve telefona 032/447-706 i 032/447-708, svakim radnim danom od 07.30 do 16.00 sati.

**V PROVOĐENJE POSTUPKA PO JAVNOM POZIVU**

Postupak po Javnom pozivu provest će Komisija koju će imenovati Gradonačelnik.

Zadatak Komisije je:

- pregled prispjelih prijava i službena provjera upisa i ažuriranja u Registru poljoprivrednih gazdinstava i Registru klijenata,

- evidentiranje kandidata koji ispunjavaju uslove iz Javnog poziva,

- izrada zapisnika o radu i sačinjavanje preliminarne liste korisnika

Preliminarna lista odabranih kandidata se objavljuje na oglasnoj ploči Grada i službenoj web stranici. Na preliminarnu listu, korisnici imaju pravo prigovora u roku 5 dana od dana objave na web stranici Grada koji se podnosi u pisanoj formi Komisiji za rješavanje prigovora po Javnom pozivu putem Službe za privredu, gradsku imovinu i upravljanje razvojem. Komisiju iz prethodnog stava ovog člana formira Gradonačelnik na prijedlog Službe za privredu, gradsku imovinu i upravljanje razvojem.

Nakon razmatranja prigovora, Komisija sačinjava konačnu listu te istu dostavlja Gradonačelniku na potpis.

Grad Zenica će sa odabranim kandidatima zaključiti ugovor o dodjeli sredstava kojim će se regulisati međusobna prava i obaveze. Nepotpune i ne blagovremene prijave se neće uzimati u razmatranje.

**VI NAČIN I ROK PODNOŠENJA PRIJAVA**

Prijava na Javni poziv podnosi se dostavljanjem obavezne dokumentacije naznačene u Javnom pozivu u zatvorenoj koverti na protokol Grada Zenica ili putem pošte, na adresu:

**GRAD ZENICA**

**Služba za privredu, gradsku imovinu i upravljanje razvojem**

**Komisija za provođenje Javnog poziva**

**Trg BiH 6, 72000 Zenica**

**sa naznakom:**

**„Javni poziv sufinansiranje nabavke nove mehanizacije, priključaka, aparata i druge opreme u poljoprivredi -NE OTVARATI“**

Rok za predaju prijava je 30 dana od dana objavljivanja Javnog poziva na web stranici Grada Zenica. Prijave dostavljenje nakon navedenog roka biti će razmatrane jedino u slučaju da poštanski žig ukazuje na datum slanja prije zvaničnog isteka roka. Na poleđini koverte obavezno naznačiti ime i prezime lica koje podnosi zahtjev, adresu i kontakt telefon, a za registrovane obrte i pečat.